
הכנסת העשרים
מושב שלישי
<פרוטוקול מס' 489>
מישיבת ועדת הכלכלה
יום שני, ז' בניסן התשע"ז (03 באפריל 2017), שעה 13:30
<סדר היום:>
<תקנות רישוי שירותים ומקצועות בענף הרכב (הפחתה של סכומי העיצום הכספי), התשע"ז-2016>
נכחו:

<חברי הוועדה:> 
איתן כבל – היו"ר
<מוזמנים:> 
	אבנר פלור
	–
	סמנכ"ל תחבורה, משרד התחבורה והבטיחות בדרכים

	דפנה עין דור
	–
	מנהלת מח' כלכלה, משרד התחבורה והבטיחות בדרכים

	חוה ראובני
	–
	סגנית בכירה ליועמ"ש, משרד התחבורה והבטיחות בדרכים

	אוסנת חיטרון
	–
	עו"ד, משרד המשפטים

	שמואל יוסף השמשוני
	–
	מנכ"ל, מתווכים ליבוא רכב

	יהודה יגן
	–
	יו"ר ענף רכב, איגוד השמאים

	רונן לוי
	–
	יו"ר, איגוד המוסכים

	אריה אשד
	–
	מנכ"ל, איגוד המוסכים

	יעקב אנוך
	–
	נשיא, איגוד יבואני הרכב

	יעקב יהודה רודד
	–
	מנכ"ל, איגוד יבואני הרכב

	דידי רוזנפלד
	–
	מנכ"ל, שלמה SIXT

	משה בר
	–
	תנו יד לחירש ונכים למען נכים

	קדרון בר
	–
	תנו יד לחירש ונכים למען נכים


<ייעוץ משפטי:>
איתי עצמון
אביגל כספי
<מנהל/ת הוועדה:>
לאה ורון
<רישום פרלמנטרי:>
מוריה אביגד
<תקנות רישוי שירותים ומקצועות בענף הרכב (הפחתה של סכומי העיצום הכספי), התשע"ז-2016>
<היו"ר איתן כבל:>
שלום לכולם, צהריים טובים, אנחנו מתחילים את הדיון השלישי היום של ועדת הכלכלה, הדיון השני בתקנות רישוי שירותים ומקצועות בענף הרכב (הפחתה של סכומי העיצום הכספי), התשע"ז-2016. גברתי מנהלת הוועדה, היועצים המשפטיים, רשמת פרלמנטרית, דובר, חברים נכבדים, אני מקווה שהדיון הזה יהיה קצר, כולם אוהבים הפחתות. אני לא מניח שבענייני הפחתות תהיינה הערות רבות, אבל בכל זאת צריך לעשות את זה על פי הסדר הראוי. חוה, בבקשה. 
<חוה ראובני:>
שלום, אדוני, תודה רבה על הדיון הזה. אנחנו בדיון שני, הדיון בתקנות האלה התחיל ב-31 בינואר. אני מזכירה שאנחנו בתקנות לפי סעיף 208 לחוק רישוי שירותים ומקצועות בענף הרכב, שקובע שהתנאי להטלת עיצומים כספיים הוא שתהיינה תקנות שמסדירות את השיעורים שבהם ניתן יהיה להפחית את העיצומים הכספיים. עד כה אושרה תקנה 1, שזו תקנת ההגדרות, ועלתה שאלה, כשהתחלנו לקרוא את שיעורי ההפחתה, בנושא של ההצטברויות שלהם ואיך שזה משליך על המוטיבציות, על התמריצים, לדווח, לתקן ולנסות ליצור מצב שבו לא יהיה תמריץ שלילי לדווח ולתקן הפרות. לאור זאת עשינו שינוי מסוים בתקנה 4, וזה מתואם עם היועץ המשפטי לוועדה, כפי שביקש מי שהיה יושב-הראש באותה ישיבה, חבר הכנסת עיסאווי פריג'.
<היו"ר איתן כבל:>
בסדר גמור.

<חוה ראובני:>
אני אתחיל בהקראת תקנה 2.
	"הפחתת סכומי    העיצום הכספי
	2.
	המנהל רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:
(1) המפר לא הפר כל הוראה מהוראות החוק או לפיו בשלוש השנים שקדמו להפרה (להלן – הפרה ראשונה) –50%; לא הפר את אותה הוראה בשלוש השנים שקדמו להפרה –25%;

(2) המפר הפסיק את ההפרה מיוזמתו ודיווח עליה ועל הפסקתה למנהל עוד בטרם גילה אותה המשרד – 30%;

(3) המפר נקט פעולות למניעת הישנות ההפרה ולהקטנת הנזק, להנחת דעתו של המנהל –30%".


להמשיך?
<היו"ר איתן כבל:>
כן, העניין ברור.

<חוה ראובני:>
	"הפחתה בשל נסיבות אישיות
	3.
	ראה המנהל, לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר, רשאי הוא להפחית למפר את סכום העיצום הכספי בשיעור של 35%.

	הפחתה בשל כמה נסיבות
	4.
	התקיימו לגבי מפר כמה נסיבות כאמור בתקנות 2 ו-3 רשאי המנהל להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה לא יעלה על 90% מסכום העיצום הכספי הקבוע בשל אותה הפרה  אם הייתה זו הפרה ראשונה, ועל 75% ממנו,  אם הייתה זו הפרה שאיננה ראשונה.

	הפחתה בשל מחזור עסקאות
	5.
	(א) מצא המנהל שסכום העיצום הכספי עולה על 20% ממחזור העסקאות הכולל של המפר, רשאי הוא להפחית את הסכום ל-20% ממחזור העסקאות הכולל שלו; ואולם מפר שמחזור העסקאות שלו אינו עולה על 10 מיליון שקלים חדשים, רשאי המנהל להפחית את סכום העיצום הכספי שלו ל-5% ממחזור העסקאות הכולל שלו.
(ב) תקנת משנה (א) תחול בין אם הופחת סכום העיצום הכספי לפי תקנות 2 ו-3 ובין אם לאו.

(ג) מפר המבקש הפחתה של סכום העיצום הכספי לפי תקנה זו, יגיש למנהל אישור, לעניין גובה מחזור העסקאות שלו, בתוך 30 ימים ממועד מסירת ההודעה על הכוונה להטיל עליו עיצום כספי".


<היו"ר איתן כבל:>
הערות?

<איתי עצמון:>
הערת הבהרה: ההפחתה בתקנה 5, הפחתה בשל מחזור עסקאות, היא בעצם לאחר שכבר נקבע סכום העיצום הכספי לפי תקנות 2 עד 4. כלומר, לאחר כל ההפחתות, ככל שישנן, בודקים את הסכום בהשוואה למחזור העסקאות הכולל, אני צודק?
<חוה ראובני:>
זה מה שתקנה 5 קובעת, כן.

<איתי עצמון:>
כי כאן ציינתם את תקנות 2 ו-3, אבל זה כפוף כמובן גם למקסימום ההפחתה של תקנה 4. 
<חוה ראובני:>
אם אתה חושב שנכון לכתוב 2 עד 4 אז אפשר.
<איתי עצמון:>
אנחנו נבדוק את הנוסח בהמשך.

<היו"ר איתן כבל:>
יעקב אנוך, בבקשה.

<יעקב אנוך:>
אני רוצה לברך על ההחלטה הזאת. אני חושב שהיא החלטה מידתית ונכונה והיא לא הופכת כל אחד לרשע ייחודי לכל אורך חייו, ועל כך תבורכו.
<היו"ר איתן כבל:>
תודה. לשמוע את זה מפיך – אני כבר צריך לרוץ לראות את חמורו של משיח. ננצור את הרגע. דידי, בבקשה.
<דידי רוזנפלד:>
אני חושב שבסעיף 2(2) צריך להגדיל את האחוזים וצריך לתת תמריץ יותר גדול לדעתי למי שהפסיק את ההפרה מיוזמתו ובא לדווח למנהל. את כל הדברים האלו הוא עשה מיוזמתו והוא מקבל רק 30%.

<היו"ר איתן כבל:>
ולמרות זאת אני אשאיר את זה ב-30%, כי העובדה שאתה מכריז על עצמך מיוזמתך עבריין לא פוטרת אותך מלשאת בתוצאה של המעשה שלך, של ההפרה.

<דידי רוזנפלד:>
אבל האינסנטיב לספר ולצאת הוא לא גדול, 30% זה לא הרבה. אז שיתפסו.

<היו"ר איתן כבל:>
אני מבין את מה שאתה אומר - - -
<דידי רוזנפלד:>
כשיתפסו מה יקרה? כשיתפסו זו פעם ראשונה ואז הוא יקבל 50%.

<היו"ר איתן כבל:>
אני לא רוצה שאנשים יעשו עבירות. אני מבין את מה שאתה אומר, לא בא לי בטוב.
<לאה ורון:>
אבל עדיין יש פער של 20%.
<היו"ר איתן כבל:>
בוודאי שיש, אני יודע. מה שהוא רוצה – שבסוף עוד נתנצל בפניו וניתן לו גם תעודה.
<חוה ראובני:>
אדוני, זה מזמין אחטא ואשוב, אם מעלים את זה.

<היו"ר איתן כבל:>
נכון. לא רציתי להשתמש בעניין הזה כי אחטא ואשוב זה כבר יותר בעייתי, כי אז בפעם השנייה הוא כבר יחטוף יותר.
<חוה ראובני:>
כל פעם 30% הנחה.

<היו"ר איתן כבל:>
נכון. דרך אגב, אני לא רוצה להגיד עכשיו בקול גופים שבתחילת דרכם, בנושאים מסוימים, הם חטפו קנסות כבדים והשתלם להם. השתלם להם להיות עבריינים, ואני מדבר אתכם במיליונים. אני לא רוצה להגיד כיוון שהם באמת השתפרו והם חטפו בצורה אחרת, אני לא רוצה להיכנס לזה. לפעמים שווה לך לבצע את העבירה כי בסך הכללי, בתמונה הכוללת, אתה אומר: אני עדיין נמצא - - - 
<דידי רוזנפלד:>
אבל עדיין אתה מבקש - - -

<היו"ר איתן כבל:>
טוב, אני לא אקלקל לאנוך אחרי שהוא כבר בירך אותנו אז אני לא אשנה כלום. 
הצבעה
בעד – פה אחד
תקנות רישוי שירותים ומקצועות בענף הרכב (הפחתה של סכומי העיצום הכספי), התשע"ז-2016, נתקבלו.
<היו"ר איתן כבל:>
אני מאשר את התקנות, עם הצורך, במידה ונדרש, לבצע התאמות והבהרות נוסח.

<לאה ורון:>
אבל לפי הטבלה אם הוא דיווח אחוזי ההפחתה הם 80%.
<דפנה עין דור:>
זה יהיה 80%, כן, זה מצטבר.

<חוה ראובני:>
אם זו פעם ראשונה.

<לאה ורון:>
אחוזי ההפחתה הם 80%, לא 30%.

<היו"ר איתן כבל:>
זה לא חשוב, כל אחד סופר איך שהוא רוצה. אני מאשר את התקנות, אמרתי, עם המקומות שצריך לעשות בהם את ההתאמות הנדרשות. אני מודה לכם. אני מניח שניפגש, בעזרת-השם, אחרי פגרת הפסח. כמה עוד תקנות נשארו לנו?
<אבנר פלור:>
עוד הרבה – יש שמאים, מוסכים.
<היו"ר איתן כבל:>
דרך אגב, אני כבר אומר לכם, לגברתי מנהלת הוועדה, לך אדוני ולך אבנר, שההסתערות שלנו אחרי הפגרה תהיה על נושא השמאים ועל נושא מוסכי ההסדר. אלה שתי נקודות שאני נחוש לתת להן את ההתייחסות ולסיים אותן לאלתר בתחילת המושב הבא. תודה רבה לכם, הישיבה נעולה.

<הישיבה ננעלה בשעה 13:50.>

